**REPUBLIKA SRBIJA**

**NARODNA SKUPŠTINA**

**Odbor za dijasporu i Srbe u regionu**

**10 Broj: Službeno**

**31. oktobar 2012. godine**

**B e o g r a d**

**B E L E Š K A**

**sa sastanka predsednika Odbora za dijasporu i Srbe u regionu Aleksandra**

**Čotrića i članova Odbora sa predstavnicima „Naprednog kluba“**

 Sastanak je održan u sredu, 31. oktobra 2012. godine u Domu Narodne skupštine, sala 4, sa početkom u 12,00 časova.

 U ime Odbora su prisustvovali: Aleksandar Čotrić, predsednik i: Aleksandra Đurović, Miodrag Linta, dr Janko Veselinović, Jelena Travar Miljević i Milorad Stošić, članovi.

 U ime „Naprednog kluba“ sastanku su prisustvovali dr Čedomir Antić, predsednik Kluba i Milan Dinić, Miloš Vulević i Miljan Premović, članovi.

 U uvodnom obraćanju, predsednik Odbora Aleksandar Čotrić je pozdravio prisutne i ukazao da je na prethodnoj sednici Odbora za dijasporu i Srbe u regionu usvojen Plan rada Odbora, koji, između ostalog, predviđa i saradnju sa nevladinim organizacijama i udruženjima u Srbiji i inostranstvu, koja su angažovana na pitanjima vezanim za odnos matice i dijaspore i položaj Srba u regionu. Imajući u vidu ovu činjenicu, kao i temu današnjeg sastanka, po rečima predsednika Odbora, trebalo bi da bude uvodni, ili pripremni, s obzirom na to da se radi o prezentaciji izveštaja o političkim pravima srpskog naroda u regionu za 2011. i 2012. godinu i rezultata dosadašnjeg rada „Naprednog kluba“, a potom je dao reč predsedniku „Naprednog kluba“ dr Čedomiru Antiću.

 Dr Čedomir Antić je u svom izlaganju izneo okvirne rezultate njihovog istraživanja kojim su obuhvaćena politička prava srpskog naroda u Sloveniji, BiH, Crnoj Gori, Mađarskoj, Rumuniji, Albaniji, Makedoniji i Hrvatskoj. Pre svega, izveštaj je fokusiran na tri države u regionu: Hrvatsku, BiH i Crnu Goru. Antić je ukazao je na činjenicu permanentnog smanjenja srpskog stanovništva. S druge strane, sagledavajući faktore unutrašnje stabilnosti, pitanje naših odnosa sa regionom, rekao je da posebno treba voditi računa o očuvanju nacionalnog i kulturnog identiteta Srba u regionu i dijaspori i unapređenju njihovih prava, te bi državna politika trebala u tom pravcu da bude usmerena. Pozitivno ocenjujući nacionalne savete nacionalnih manjina, Antić je naglasio da ravnoteža prava nacionalnih manjina koja je postigunuta u Srbiji trebalo bi da posluži kao uzor regionu. Pitanje političkih prava srpske zajednice u regionu treba da bude prepoznato kao jedan od ciljeva državne politike.

 Članovi Odbora su u razgovoru izneli nekoliko zapažanja, koja se, pre svega, odnose na posmatranje položaja srpske zajednice u regionu u sklopu novih okolnosti. Konkretno, kada je u pitanju srpska zajednica u Hrvatskoj, treba iskoristiti period narednih osam, devet meseci, kada Hrvatska svakako mora da vodi računa o ispunjenju uslova za ulazak u EU. Transparento ukazivanje srpske zajednice na probleme svog položaja i prava u Hrvatskoj u tom periodu bilo bi od izuzetnog značaja, jer zakasnelim reakcijama ne bi se postigao nikakav pomak u položaju i političkim pravima Srba u Hrvatskoj.

 Članovi Odbora su se složili da je neophodno hitno formiranje Kancelarije za dijasporu i Srbe u regionu, kao i da bi bilo od velikog značaja obrazovanje Instituta za pitanja dijaspore i Srba u regionu.

 U razgovoru oko obrazovanja i stipendiranja srpske dece u dijaspori i regionu, naglasili su potrebu za iznalaženjem mehanizama brže nostrifikacije diploma. Složili su se da bi bilo od značaja mišljenje „Naprednog kluba“ u vezi sa predviđenim budžetskim sredstvima za dijasporu, kao i da „Napredni klub“ u skorije vreme u prostorijama Narodne skupštine organizuje prezentaciju na temu predstavljanja Izveštaja o političim pravima srpskog naroda u regionu, a kako bi se sa ovom problematikom upoznali i ostali narodni poslanici, članovi drugih skupštinskih odbora. S tim u vezi, predstavnici „Naprednog kluba“ su obećali da će koncept prezentacije dostaviti Odboru elektronskom poštom.

 Predsednik Odbora za dijasporu i Srbe u regionu, Aleksandar Čotrić se na kraju sastanka zahvalio prisutnima i poželeo dobru buduću saradnju sa „Naprednim klubom“.

 Sastanak je završen u 13,25 časova.

 **BELEŠKU SAČINILA**

 **SEKRETAR ODBORA**

 **Vesna Matić Vukašinović**